
R A P O R T

asupra propunerii legislative privind salarizarea personalului din domeniul învăţământului, cercetării, sănătăţii şi funcţionarilor publici
1. În conformitate cu prevederile art.89 din Regulamentul Camerei Deputaţilor, modificat şi completat prin H.C.D. nr.34/2005, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind salarizarea personalului din domeniul învăţământului, cercetării, sănătăţii şi funcţionarilor publici, trimisă cu adresa nr.P.L.X 583 din 28 noiembrie 2005.
La întocmirea prezentului raport, Comisia a avut în vedere avizul Consiliului Legislativ şi avizele primite de la următoarele comisii:

· Comisia juridică, de disciplină şi imunităţi (aviz negativ);

· Comisia pentru administraţie publică, amenajarea teritoriului şi echilibru ecologic (aviz negativ);

· Comisia pentru egalitatea de şanse pentru bărbaţi şi femei (aviz negativ)
· Comisia pentru învăţământ, ştiinţă, tineret şi sport (aviz negativ).
Referitor la punctul de vedere al Guvernului, precizăm că acesta nu susţine adoptarea propunerii legislative întrucât majorarea salariilor cu 100% de la 1 ianuarie 2006 ar avea o influenţă foarte mare asupra bugetului general consolidat, aproximativ 116.932 miliarde lei pentru anul 2006, care nu ar putea fi susţinută financiar. 
Propunerea legislativă are ca obiect de reglementare majorarea cu 100% a salariilor de bază ale personalului care lucrează în domeniul învăţământului, cercetării şi sănătăţii, precum şi ale funcţionarilor publici, începând cu data de 1 ianuarie 2006.
Comisia propune Plenului respingerea propunerii legislative din următoarele considerente :
- Reglementarea în acelaşi act normativ a drepturilor salariale pentru anumite categorii de bugetari, dar şi pentru funcţionarii publici este de natură a crea confuzii şi contravine dispoziţiilor art.29 din Legea nr.188/1999 privind Statutul funcţionarilor publici, republicată, care instituie obligaţia privind crearea unui sistem unitar de salarizare pentru toţi funcţionarii publici.
- Nu sunt identificate sursele financiare necesare majorărilor propuse, încălcându-se astfel dispoziţia art.138 alin.(5) din Constituţia României, republicată,conform căruia “Nici o cheltuială bugetară nu poate fi aprobată fără stabilirea sursei de finanţare”, cât şi a art.15 alin.(1) din Legea nr.500/2002 privind finanţele publice. 
2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea propunerii au participat, în conformitate cu prevederile art.51 şi 52 din Regulamentul Camerei Deputaţilor:

a) din partea Guvernului (nume, prenume, funcţie, instituţie)
Dna Georgeta Bratu – director Ministerul Muncii, Solidarităţii Sociale şi Familiei.
4. La lucrările comisiei au fost prezenţi 18 deputaţi, din totalul de 19 membri ai comisiei.
Raportul comisiei a fost adoptat cu 9 voturi pentru respingere, un vot împotrivă şi o abţinere.
5. Propunerea legislativă a fost respinsă de Senat în şedinţa din 21 noiembrie 2005.
6. Potrivit art.75 din Constituţia României, republicată, şi art.86 din Regulamentul Camerei Deputaţilor, Camera Deputaţilor este Cameră decizională. 

În urma dezbaterilor în şedinţa din 14 decembrie 2005, Comisia propune respingerea propunerii legislative.

